b'\n_START_ARTICLE_\nRonald Plasterk\n_START_SECTION_\nCarier\xc4\x83 \xc8\x99tiin\xc8\x9bific\xc4\x83\n_START_PARAGRAPH_\nPlasterk a urmat cursurile Sint Janscollege de la Haga, pe care le-a absolvit \xc3\xaen 1975, specializ\xc3\xa2ndu-se \xc3\xaen \xc8\x99tiin\xc8\x9be. Dup\xc4\x83 absolvire, a studiat biologia la Universitatea din Leiden \xc8\x99i economia la Universitatea din Amsterdam. \xc3\x8en aceast\xc4\x83 perioad\xc4\x83 el a scris pentru ziarul studen\xc8\x9besc. \xc3\x8en 1981, a ob\xc8\x9binut o diplom\xc4\x83 de masterat Cum Laude \xc3\xaen biologie. De asemenea, el a absolvit cursurile propedeutice \xc3\xaen economie \xc3\xaen acela\xc8\x99i an. \xc3\x8en 1984 a ob\xc8\x9binut titlul de doctor \xc3\xaen matematic\xc4\x83 \xc8\x99i \xc8\x99tiin\xc8\x9be naturale la Universitatea din Leiden cu teza \xe2\x80\x9eInversiunea segmentului G al virusului bacteriofag Mu: analiza unei muta\xc8\x9bii genetice\xe2\x80\x9d. Studiul s\xc4\x83u s-a axat pe segmentul transpozon din ADN. \xc3\x8en timp ce efectua cercet\xc4\x83ri pentru doctorat \xc3\xaentre 1981 \xc8\x99i 1984, Plasterk a fost, de asemenea, membru al Leiden consiliului local al ora\xc8\x99ului Leiden din partea Partidului Laburist._NEWLINE_\xc3\x8entre anii 1985 \xc8\x99i 1986 a lucrat ca cercet\xc4\x83tor postdoctoral la Institutul de Tehnologie al Californiei din Pasadena. Acolo a studiat segmentul transpozon al ADN-ului din parazitul Borrelia hermsii. \xc3\x8entre 1986 \xc8\x99i 1987 a fost cercet\xc4\x83tor postdoctoral \xc3\xaen Laboratorul de Biologie Molecular\xc4\x83 MRC de la Cambridge, unde a lucrat cu John Sulston. A studiat Caenorhabditis elegans, un nematod care este folosit ca organism model._NEWLINE_\xc3\x8en 1987 s-a \xc3\xaentors \xc3\xaen \xc8\x9a\xc4\x83rile de Jos, unde a devenit conduc\xc4\x83tor de grup \xc8\x99i membru al consiliului Institutului Neerlandez pentru Studierea Cancerului din Amsterdam. \xc3\x8en 1989 a devenit directorul \xc8\x99colii de cercetare \xc3\xaen oncologie de la institut, unde a r\xc4\x83mas p\xc3\xa2n\xc4\x83 \xc3\xaen anul 2000. \xc3\x8entre anii 1993 \xc8\x99i 1997 a ocupat postul de profesor de microbiologie molecular\xc4\x83 la Universitatea Liber\xc4\x83 din Amsterdam. \xc3\x8entre 1997 \xc8\x99i 2000 a fost profesor de genetic\xc4\x83 molecular\xc4\x83 la Universitatea din Amsterdam. \xc3\x8en februarie 2000 a devenit director al Institutului Neerlandez pentru Biologia Dezvolt\xc4\x83rii, cunoscut, de asemenea, ca Laboratorul Hubrecht, un institut al Academiei Regale Neerlandeze de Arte \xc8\x99i \xc8\x98tiin\xc8\x9be (KNAW). El a combinat aceast\xc4\x83 activitate cu cea de profesor de genetica dezvolt\xc4\x83rii la Universitatea Utrecht din mai 2000. El \xc8\x99i-a p\xc4\x83strat aceste pozi\xc8\x9bii p\xc3\xa2n\xc4\x83 \xc3\xaen februarie 2007._NEWLINE_\xc3\x8encep\xc3\xa2nd din 2001 Plasterk a fost membru al Academiei Regale Neerlandeze de Arte \xc8\x99i \xc8\x98tiin\xc8\x9be. \xc3\x8enainte de a intra \xc3\xaen politic\xc4\x83 a fost, de asemenea, membru al Consiliului pentru S\xc4\x83n\xc4\x83tate, un grup de exper\xc8\x9bi care ofer\xc4\x83 sfaturi ministrului s\xc4\x83n\xc4\x83t\xc4\x83\xc8\x9bii, bun\xc4\x83st\xc4\x83rii \xc8\x99i sportului, membru \xc3\xaen consiliul de administra\xc8\x9bie al trustului Wellcome, membru al Comisiei pentru Biotehnologie \xc8\x99i al Organiza\xc8\x9biei Europene de Biologie Molecular\xc4\x83._NEWLINE_Cercet\xc4\x83rile lui Plasterk s-au desf\xc4\x83\xc8\x99urat \xc3\xaen domeniul geneticii \xc8\x99i genomicii func\xc8\x9bionale. El s-a axat pe studierea organiz\xc4\x83rii \xc8\x99i mecanismului de desf\xc4\x83\xc8\x99urare a transpozi\xc8\x9biei ADN-ului \xc8\x99i pe mecanismele interferen\xc8\x9bei ARN \xc8\x99i pe micro-ARN, inclusiv a func\xc8\x9biilor ARN-ului de ap\xc4\x83rare natural\xc4\x83 \xc3\xaempotriva duplic\xc4\x83rii necontrolate a transpozonilor.\n_START_SECTION_\nEditorialist\n_START_PARAGRAPH_\nPlasterk a \xc3\xaenceput \xc3\xaen 1995 ca editorialist la Intermediair, o revist\xc4\x83 s\xc4\x83pt\xc4\x83m\xc3\xa2nal\xc4\x83 orientate spre tinerii profesioni\xc8\x99ti \xc8\x99i cadre didactice. \xc3\x8en primii ani el a scris \xc3\xaen principal despre aspectele etice \xc8\x99i politice ale cercet\xc4\x83rii genetice. \xc3\x8en 1999 a schimbat editorialul din Intermediair cu o rubric\xc4\x83 s\xc4\x83pt\xc4\x83m\xc3\xa2nal\xc4\x83 \xc3\xaen de Volkskrant, un ziar de calitate de centru-st\xc3\xa2nga \xc8\x99i dou\xc4\x83 apari\xc8\x9bii s\xc4\x83pt\xc4\x83m\xc3\xa2nale la Buitenhof, un talk-show politic produs de VPRO, NPS \xc8\x99i VARA. El a realizat aceste activit\xc4\x83\xc8\x9bi p\xc3\xa2n\xc4\x83 \xc3\xaen 2007, c\xc3\xa2nd a devenit ministru. \xc3\x8en anul 2000, mai multe articole scrise de el au fost incluse \xc3\xaen cartea Leven uit het Lab (\xe2\x80\x9eVia\xc8\x9b\xc4\x83 \xc3\xaen laborator\xe2\x80\x9d)_NEWLINE_Plasterk a scris pe o gam\xc4\x83 larg\xc4\x83 de subiecte: el este un cunoscut ateu. \xc3\x8en 1997, el a inventat termenul de ietsism pentru a se referi la credin\xc8\x9ba religioas\xc4\x83 c\xc4\x83 Dumnezeul cre\xc8\x99tin nu exist\xc4\x83, dar c\xc4\x83 exist\xc4\x83 o for\xc8\x9b\xc4\x83 mai mare care a creat universul \xc8\x99i \xc3\xael guverneaz\xc4\x83. Aceast\xc4\x83 pozi\xc8\x9bie este aproximativ echivalent\xc4\x83 cu deismul din secolul al XVIII-lea. El a criticat puternic credin\xc8\x9ba de pe pozi\xc8\x9bia intelectualului, numind-o un \xe2\x80\x9efenomen s\xc4\x83rac \xc8\x99i iritant\xe2\x80\x9d, dar mai t\xc3\xa2rziu a sus\xc8\x9binut c\xc4\x83 opinia sa era un amestec de ateism \xc8\x99i nostalgie \xc8\x99i mult mai de \xc3\xaen\xc8\x9beles \xe2\x80\x9edec\xc3\xa2t ideea unui Dumnezeu crud care vrea aceast\xc4\x83 suferin\xc8\x9b\xc4\x83\xe2\x80\x9d._NEWLINE_\xc3\x8en editorialele sale din de Volkskrant \xc8\x99i Buitenhof, el s-a opus cu vehemen\xc8\x9b\xc4\x83 propunerii f\xc4\x83cute de Maria van der Hoeven, care l-a precedat ca ministru al educa\xc8\x9biei, pentru a preda design-ul inteligent \xc3\xaen licee._NEWLINE_\xc3\x8en plus, \xc3\xaen cadrul referendumului privind constitu\xc8\x9bia Uniunii Europene, el s-a pozi\xc8\x9bionat ca un critic declarat al Tratatului de instituire a unei Constitu\xc8\x9bii pentru Europa. S-a opus constitu\xc8\x9biei deoarece el a considerat c\xc4\x83 aceasta nu stabile\xc8\x99te \xc3\xaen mod clar responsabilit\xc4\x83\xc8\x9bile Uniunii Europene. De asemenea, el a sim\xc8\x9bit c\xc4\x83 punea un prea mare accent pe pia\xc8\x9ba liber\xc4\x83.\n_START_SECTION_\nCariera politic\xc4\x83\n_START_PARAGRAPH_\nPlasterk a fost membru al consiliului local al ora\xc8\x99ului Leiden din partea Partidului Laburist la \xc3\xaenceputul anilor 1980. Din 1995, el a fost un cronicar politic pentru mai multe publica\xc8\x9bii na\xc8\x9bionale \xc8\x99i comentator la posturile TV. La mijlocul anilor 2000 \xc8\x99i-a asumat mai multe posturi politice active pe plan na\xc8\x9bional._NEWLINE_\xc3\x8en 2006, el a fost membru al comisiei care a scris manifestul electoral al Partidului Laburist pentru alegerile parlamentare din 2006, care era condus \xc3\xaen acea perioad\xc4\x83 de Paul Depla. De asemenea, el a \xc3\xaendeplinit func\xc8\x9bia de consilier al conven\xc8\x9biei na\xc8\x9bionale, un think-tank al guvernului olandez pentru reforma administra\xc8\x9biei._NEWLINE_Pe 22 februarie 2007 a fost numit ministru al educa\xc8\x9biei, culturii \xc8\x99i \xc8\x99tiin\xc8\x9bei \xc3\xaen Cabinetul Balkenende IV din partea Partidului Laburist. Ca urmare a acestei numiri, Plasterk \xc8\x99i-a \xc3\xaencheiat cariera \xc8\x99tiin\xc8\x9bific\xc4\x83 deoarece el considera c\xc4\x83 este imposibil s\xc4\x83 p\xc4\x83r\xc4\x83seasc\xc4\x83 activitatea de cercetare timp de mai mul\xc8\x9bi ani \xc8\x99i s\xc4\x83 spere apoi s\xc4\x83 se reintegreze. Wouter Bos, liderul Partidului Laburist, \xc3\xael considera pe Plasterk ca un libertarian social \xc8\x99i cultural care echilibra conservatorismul social \xc8\x99i cultural al partenerilor de coali\xc8\x9bie ai Partidului Laburist, Christen-Democratisch App\xc3\xa8l \xc8\x99i Uniunea Cre\xc8\x99tin\xc4\x83._NEWLINE_\xc3\x8en calitate de ministru, Plasterk a fost responsabil cu \xc3\xaenv\xc4\x83\xc8\x9b\xc4\x83m\xc3\xa2ntul superior, cercetarea \xc8\x99tiin\xc8\x9bific\xc4\x83, cultur\xc4\x83 \xc8\x99i mass-media, emanciparea femeilor \xc8\x99i a persoanelor LGBT, \xc8\x99i cu politica de personal \xc3\xaen sectorul educa\xc8\x9biei. Ca atare, el a fost vicepre\xc8\x99edinte al Platformei na\xc8\x9bionale de inova\xc8\x9bie \xc8\x99i membru al task force Women on Top._NEWLINE_O problem\xc4\x83-cheie \xc3\xaen timpul mandatului de ministru al lui Plasterk a fost salarizarea profesorilor. Bugetul na\xc8\x9bional nu dispunea de fonduri pentru a cre\xc8\x99te salariile profesorilor a\xc8\x99a cum a cerut un comitet condus de Alexandru Rinnooy Kan, Plasterk fost nevoit s\xc4\x83 g\xc4\x83seasc\xc4\x83 bani din bugetul propriului minister. Kan a f\xc4\x83cut public\xc4\x83 aceast\xc4\x83 dolean\xc8\x9b\xc4\x83 la doar c\xc3\xa2teva zile dup\xc4\x83 Miljoenennota (bugetul na\xc8\x9bional) a fost publicat\xc4\x83. Una dintre solu\xc8\x9biile pe care Plasterk le-a luat \xc3\xaen considerare a fost t\xc4\x83ierea burselor pentru studen\xc8\x9bi \xc8\x99i cre\xc8\x99terea taxelor pentru universit\xc4\x83\xc8\x9bi. Plasterk a fost puternic criticat de c\xc4\x83tre asocia\xc8\x9biile studen\xc8\x9be\xc8\x99ti pentru propunerile sale \xc8\x99i de c\xc4\x83tre partenerii s\xc4\x83i de coali\xc8\x9bie CDA \xc8\x99i CU, precum \xc8\x99i de partidele de opozi\xc8\x9bie de st\xc3\xa2nga SP \xc8\x99i GroenLinks. \xc3\x8en final, el \xc8\x99i Wouter Bos, ministrul de finan\xc8\x9be, au reu\xc8\x99it s\xc4\x83 g\xc4\x83seasc\xc4\x83 fonduri suficiente pentru o cre\xc8\x99tere semnificativ\xc4\x83 a salariilor profesorilor. Sub amenin\xc8\x9barea grevelor din sectorul educa\xc8\x9bional, Plasterk a ajuns la o \xc3\xaen\xc8\x9belegere cu uniunea profesorilor \xc3\xaen aprilie 2008._NEWLINE_El a demisionat \xc3\xaen diminea\xc8\x9ba zilei de 20 februarie 2010, c\xc3\xa2nd to\xc8\x9bi mini\xc8\x99trii PvdA s-au retras din Cabinetul Balkenende IV. Regina i-a acceptat demisia pe 23 februarie 2010. \xc3\x8en Camera Reprezentan\xc8\x9bilor el a f\xc4\x83cut parte din comisia de finan\xc8\x9be.\n_START_SECTION_\nVia\xc8\x9ba personal\xc4\x83\n_START_PARAGRAPH_\nPlasterk este c\xc4\x83s\xc4\x83torit \xc8\x99i are doi copii. El locuie\xc8\x99te \xc3\xaen Bussum. Plasterk este membru al Asocia\xc8\x9biei Regale de Oratorie Cre\xc8\x99tin\xc4\x83 \xe2\x80\x9eExcelsior\xe2\x80\x9d din Amsterdam, unde c\xc3\xa2nt\xc4\x83 ca tenor. El particip\xc4\x83 la recitalul anual al oratoriului Patimile dup\xc4\x83 Matei de Johann Sebastian Bach organizat de asocia\xc8\x9bia Excelsior. De asemenea, c\xc3\xa2nt\xc4\x83 la chitar\xc4\x83. Printre alte hobby-uri pe care le are sunt literatura, pictura \xc8\x99i fotografiatul._NEWLINE_\xc3\x8en vara anului 2008, a ap\xc4\x83rut \xc3\xaen Zomergasten, o emisiune de sear\xc4\x83, \xc3\xaentr-un interviu de televiziune am\xc4\x83nun\xc8\x9bit de la postul VPRO.'